Source: https://beta.e-justice.europa.eu/41/MT/european_payment_order?FRANCE&member=1
Timestamp: 2019-10-22 11:33:49+00:00
Document Index: 1606890

Matched Legal Cases: ['qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ']

L-Artikoli 1405 sa 1425 tal-Kodiċi tal-Proċedura Ċivili jipprovdu għal proċedura ssimplifikata tal-ordni ta’ ħlas, magħrufa bħala l-“procédure d’injonction de payer”.
Il-proċedura hi disponibbli għall-irkupru tat-talbiet kollha ta’ oriġini kuntrattwali, jew li jirriżultaw minn obbligu impost mir-regoli li jirregolaw professjoni jew okkupazzjoni, u li jkunu ta’ ammont fiss.
Il-proċedura hi fakultattiva.
Proċeduri ta’ din ix-xorta jridu jinfetħu quddiem il-qorti b’ġurisdizzjoni għall-post tar-residenza tad-debitur jew ta’ wieħed mid-debituri kkonċernati, u b’hekk il-proċedura ma tistax tintuża meta l-uniku debitur ikun jgħix barra l-pajjiż.
L-applikazzjoni trid tiġi ppreżentata quddiem il-qorti distrettwali (tribunal d’instance), il-qorti lokali (juridiction de proximité), il-President tal-Qorti Kummerċjali (tribunal de commerce) jew, mill-1 ta’ Jannar 2013, il-President tal-Qorti Reġjonali (tribunal de grande instance), skont liema qorti jkollha ġurisdizzjoni f’każ ta’ tip partikolari.
Il-qorti tal-post tar-residenza tad-debitur jew ta’ wieħed mid-debituri li kontrihom jinfetħu l-proċeduri jkollha ġurisdizzjoni esklużiva. Din hi regola tal-ordni pubbliku (ordre public), u l-qorti trid tqajjem kwalunkwe kwistjoni ta’ nuqqas ta’ ġurisdizzjoni permezz ta’ mozzjoni tagħha stess.
Ir-rekwiżiti formali jelenkaw ċerta informazzjoni li trid tkun inkluża fl-applikazzjoni:
il-kunjomijiet, l-ismijiet, il-professjonijiet u l-indirizzi tad-dar (domiciles) tal-kredituri u tad-debituri, jew, għal persuni ġuridiċi, il-forma, l-isem u l-uffiċċju reġistrat tagħhom;
indikazzjoni preċiża tal-ammont mitlub, bid-disaggregazzjoni tad-diversi komponenti tat-talba, u l-bażi tagħha.
Hemm formola li għad li mhix obbligatorja hi ferm rakkomandata. Din hi formola CERFA tinkiseb minn fuq is-sit web tal-Ministeru tal-Ġustizzja u mill-uffiċċju tal-iskrivan (greffe) tal-qrati kollha kkonċernati.
L-applikazzjoni tista’ tiġi ppreżentata mill-kreditur innifsu jew minn kwalunkwe rappreżentant.
Ir-raġuni tat-talba ma għandhiex bżonn tiġi ppreżentata fid-dettall, iżda fil-qosor biss (ara t-tweġiba 1.3.1 aktar ’il fuq).
L-applikazzjoni trid tkun akkumpanjata minn dokumenti ta’ sostenn li juru l-validità tat-talba (fatturi, ftehim ta’ lokazzjoni, kuntratt tal-bejgħ, ftehim ta’ kreditu, dikjarazzjonijiet, eċċ.). Huma applikabbli r-regoli tal-liġi ordinarja li tirregola l-proċedura ċivili.
Qabel ma tinħareġ ordni ta’ ħlas, il-qorti teżamina l-validità tal-applikazzjoni u tista’ tiċħadha, fis-sħuħija tagħha jew f’parti minnha, jekk din tqis li t-talba mhix iġġustifikata.
Jekk l-applikazzjoni tiġi miċħuda, il-kreditur ma jkollu ebda dritt ta’ appell, iżda jkun ħieles li jsegwi l-proċeduri tal-liġi ordinarja, jiġifieri li jieħu passi legali għall-ħlas ta’ dejn bil-proċedura ordinarja.
Id-debitur għandu perjodu ta’ xahar li fih jista’ joġġezzjona (former opposition), jew b'mod personali fl-uffiċċju tal-iskrivan tal-qorti li tkun ħarġet l-ordni jew permezz ta’ ittra rreġistrata indirizzata lill-istess uffiċċju tal-iskrivan. Ma hemm ebda rekwiżit ieħor biex issir it-tali oġġezzjoni.
Il-preżentazzjoni ta’ oġġezzjoni tniedi l-proċedimenti. L-iskrivan tal-qorti jħarrek lill-partijiet kollha għal smigħ (anki dawk li ma jkunux ippreżentaw oġġezzjoni). Fil-limiti tal-ġurisdizzjoni mogħtija lilha, il-qorti mhux tikkunsidra biss l-applikazzjoni inizjali iżda anki kwalunkwe applikazzjoni anċillari u talba fid-difiża dwar il-merti.
Wara li jkun għadda perjodu ta’ xahar min-notifika, il-kreditur japplika mal-uffiċċju tal-iskrivan tal-qorti li tkun ħarġet l-ordni, filwaqt li jitolbu jehmeż ordni ta’ eżekuzzjoni. Ma hemm ebda rekwiżit formali għal din l-applikazzjoni (il-kreditur jista’ sempliċiment jagħmel dikjarazzjoni jew jibgħat ittra permezz tal-posta ordinarja). L-ordni ta’ infurzar tagħti lill-ordni ta’ ħlas l-effetti kollha ta’ sentenza f’kawża difiża.
Id-deċiżjoni mhix soġġetta għal appell ordinarju (appel) jew għal appell dwar punt tal-liġi quddiem il-Qorti ta’ Kassazzjoni (pourvoi en cassation). L-unika kontestazzjoni possibbli hi li jiġi ppreżentat appell dwar punt tal-liġi quddiem il-Qorti ta’ Kassazzjoni kontra l-mod li bih l-ordni ta’ eżekuzzjoni ġie mehmuż mill-iskrivan tal-qorti.
Sit web tal-Ministeru tal-Ġustizzja
Sit web ta’ Legifrance
L-aħħar aġġornament: 26/07/2018